**แนวทางการขับเคลื่อนการดำเนินการนโยบาย “No Gift Policy ทส.โปร่งใสและเป็นธรรม”**

**กระทรวงทรัพยากรธรรมชาติและสิ่งแวดล้อม**

**----------------------------------**

**1. ที่มา**

 แผนปฏิรูปประเทศ (ฉบับปรับปรุง) ด้านการป้องกันและปราบปรามการทุจริตและประพฤติมิชอบ
ซึ่งประกาศในราชกิจจานุเบกษา เล่ม 138 ตอนพิเศษ 44 ง เมื่อวันที่ 25 กุมภาพันธ์ 2564 กิจกรรมปฏิรูปที่ 4 การพัฒนาระบบราชการไทยให้โปร่งใส ไร้ผลประโยชน์ ได้กำหนดเป้าหมาย ให้หน่วยงานของรัฐทุกหน่วยประกาศตนเป็นหน่วยงานที่เจ้าหน้าที่ของรัฐทุกคนไม่รับของขวัญและของกำนัลทุกชนิดจากการปฏิบัติหน้าที่ (No Gift Policy) และการประเมินคุณธรรมและความโปร่งใสในการดำเนินงานของหน่วยงานภาครัฐ (Integrity and Transparency Assessment : ประจำปีงบประมาณ พ.ศ. 2568 กำหนดตัวชี้วัดย่อยที่
10.1 การดำเนินการเพื่อป้องกันการทุจริตในประเด็นสินบน นโยบาย No Gift Policy

**2. แนวทางการดำเนินการ**

 กระทรวงทรัพยากรธรรมชาติและสิ่งแวดล้อม มีความมุ่งมั่นที่จะแสวงหาความร่วมมือจากทุกภาคส่วนและสร้างองค์กรแห่งความโปร่งใส เปิดกว้าง เชื่อมั่นและไว้ใจของประชาชน หน่วยงานในสังกัดและบุคลากร
ในองค์กรมีมาตรฐานทางคุณธรรม จริยธรรม จรรยาบรรณวิชาชีพ และคำนึงถึงประโยชน์ของประชาชนเป็นสำคัญ จึงได้ประกาศนโยบายและเจตนารมณ์ **“No Gift Policy ทส. โปร่งใสและเป็นธรรม”** โดยให้เจ้าหน้าที่
ในสังกัดปฏิบัติงานด้วยความโปร่งใสและเป็นธรรม งดรับ งดให้ ของขวัญและของกำนัลทุกชนิดจากการปฏิบัติหน้าที่ และเพื่อขับเคลื่อนนโยบาย **“No Gift Policy ทส. โปร่งใสและเป็นธรรม”** ประจำปีงบประมาณ พ.ศ. 2568จึงกำหนดแนวทางการขับเคลื่อนการดำเนินการ ดังนี้

 (1) ให้ทุกส่วนราชการระดับกรม รัฐวิสาหกิจ องค์การมหาชน ทุกแห่ง จัดทำประกาศนโยบายและเจตนารมณ์เป็นหน่วยงานที่เจ้าหน้าที่ของรัฐทุกคนไม่รับของขวัญและของกำนัลทุกชนิดจากการปฏิบัติหน้าที่ (No Gift Policy) โดยให้สอดคล้องกับนโยบายและเจตนารมณ์**“No Gift Policy ทส. โปร่งใสและเป็นธรรม”** ของกระทรวงและถ่ายทอดการประกาศนโยบายและเจตนารมณ์ดังกล่าวลงสู่หน่วยงานในสังกัดทุกระดับให้
ถือปฏิบัติโดยเคร่งครัด

 (2) จัดกิจกรรมการประกาศเจตนารมณ์การต่อต้านการทุจริตทุกรูปแบบ เช่นการประชุม การสัมมนา หรือมอบนโยบาย เพื่อแสดงเจตจำนง และปลุกจิตสำนึก ในการสร้างการรับรู้การมีส่วนร่วมให้บุคลากรในสังกัดทุกระดับ รวมทั้งส่งเสริม สนับสนุน สร้างวัฒนธรรมองค์กรเพื่อที่จะปฏิบัติงานโดยไม่หวังผลประโยชน์ตอบแทนในลักษณะต่างๆ และจัดทำสื่อประชาสัมพันธ์นโยบายและเจตนารมณ์ **“No Gift Policy ทส. โปร่งใสและเป็นธรรม”** ปิดประกาศ ณ อาคารสำนักงานทุกแห่ง และบน website ของหน่วยงาน

 (3) จัดพิมพ์ข้อความ **“No Gift Policy ทส. โปร่งใสและเป็นธรรม”** โดยใช้ฟอนท์ TH SarabunIT๙อักษรตัวหนาขนาด 16 พอยต์ บริเวณกึ่งกลางหน้ากระดาษท้ายหนังสือราชการ เพื่อประชาสัมพันธ์
สร้างทัศนคติและค่านิยมที่ดีแก่บุคลากรในหน่วยงาน รวมทั้งสร้างการรับรู้ให้กับสังคม สาธารณชน และ
ทุกภาคส่วน

 (4) รายงานผลการดำเนินงานให้สำนักงานปลัดกระทรวงทรัพยากรธรรมชาติและสิ่งแวดล้อม
ตามแบบสรุปรายงานนโยบาย No Gift Policy จากการปฏิบัติหน้าที่ ทางไปรษณีย์อิเล็กทรอนิกส์ anti.corruption@mnre.go.th รอบ 12 เดือน ภายในวันที่ 10 ตุลาคม 2568

--------------------------------------

**“No Gift Policy ทส. โปร่งใสและเป็นธรรม”**